Varemba (shoko kuti Remba ndere Chishona muZimbabwe uye muChivhenda kuAfurika Chamhembe zvakafanana nekuti Lemba) rudzi rwevanhu vatema vanowanikwa muZimbabwe, Afurika Chamhembe, Marawi ne Mazambuko (Mozambiki). Umbowo hwesainzi pamwe nengano zvoniwirirana kuti madziteteguru avo vaive verudzi rwechiJudha. KuAfurika Chamhembe rudzi urwu runodanwa nezita rokuti Lemba. MuZimbabwe Varemba vanodanwawo kuti Vamwenyi. Vanhu verudzi rwaVaremba vanotaura mitauro yechiBhantu inosanganisira, Chishona, Chivhenda ne Chikalanga. Varemba vane tsika dzavanotevedza nemaitiro eChinamato anotodza kana kufanana nemaitiro echiJudha. Zvisinei kune vamwe vavo nhasi vanotevedza chiKristu vamwe vachitevedza chiMuzirimu. kunyangwe vazhinji vachichengetedza tsika dzinofanana nemaJudha. Tiri muZimbabwe vaRemba vanowanikwa mumatunhu akasiyana. Mudunhu reMberengwa vanowanikwa vachiera mutupo we zhou vachidanwa kunzi vaShavi kana kuti vana Mavedzenge. KwaGutu (Hwingwiri, Rufurwokuda, Muzungu, Faraoh, Muremba, Mumwenyi, Vasengwesengwe). Buhera, Guruve, Masvingo District (kwaMurinye), Muzarabani nedzimwe nzvimbo vanowanika vachiera mutupo we Zhou kana kuti Mbeva uye vachidanwa kuti vanaMusoni kana kuti vaShavi.